CELEX: 52012PC0423
Language: lt
Date: 2012-07-27
Title: Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Airijos paraiška „EGF/2012/001 IE/Talk Talk“)

|
			
		
		
		52012PC0423
		
			Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Airijos paraiška „EGF/2012/001 IE/Talk Talk“) /* COM/2012/0423 final */
			
				
		
		
			
			   	AIŠKINAMASIS MEMORANDUMAS
2006 m. gegužės 17 d. Europos
Parlamento, Tarybos ir Komisijos tarpinstitucinio susitarimo dėl
biudžetinės drausmės ir patikimo finansų valdymo[1]
28 punkte numatyta galimybė mobilizuoti Europos prisitaikymo prie
globalizacijos padarinių fondo (toliau – EGF) lėšas, taikant
lankstumo mechanizmą, neviršijant viršutinės metinės
500 mln. EUR ribos ir viršijant atitinkamų finansinės
programos išlaidų kategorijų ribas.
EGF finansinės paramos taisyklės
nustatytos 2006 m. gruodžio 20 d. Europos Parlamento ir Tarybos
reglamente (EB) Nr. 1927/2006, įsteigiančiame Europos
prisitaikymo prie globalizacijos padarinių fondą[2].
2012 m. vasario 29 d. Airija pateikė
paraišką „EGF/2012/001 IE/Talk Talk“ dėl finansinės paramos iš
EGF, nes įmonėje Talk Talk Broadband Services (Ireland) Limited
(toliau – Talk Talk) ir trijose jos tiekėjų įmonėse
Airijoje buvo atleista darbuotojų. 
Nuodugniai išnagrinėjusi šią
paraišką Komisija, laikydamasi Reglamento (EB) Nr. 1927/2006
10 straipsnio, padarė išvadą, kad šiame reglamente nustatytos
sąlygos finansinei paramai suteikti yra įvykdytos.
PARAIŠKOS SANTRAUKA IR ANALIZĖ
 Pagrindiniai duomenys ||   
 EGF nuorodos Nr. || EGF/2012/001 
 Valstybė narė || Airija 
 2 straipsnis || a punktas 
 Pagrindinė įmonė || Talk Talk Broadband Services (Ireland) Limited 
 Tiekėjai ir tolesnės gamybos grandies įmonės || 3 
 Ataskaitinis laikotarpis || 2011 09 07–2012 01 07 
 Prie individualių poreikių pritaikytų paslaugų teikimo pradžia || 2011 09 07 
 Paraiškos data || 2012 02 29 
 Atleistų darbuotojų skaičius ataskaitiniu laikotarpiu || 586 
 Atleistų darbuotojų skaičius prieš ataskaitinį laikotarpį ir po jo || 6 
 Bendras atleistų darbuotojų skaičius || 592 
 Numatomas atleistų darbuotojų, dalyvausiančių priemonėse, skaičius || 432 
 Prie individualių poreikių pritaikytoms paslaugoms skirtos lėšos, EUR || 5 092 765 
 EGF paramai įgyvendinti skirtos lėšos[3], EUR   || 300 000 
 EGF paramai įgyvendinti skirtos lėšos, proc. || 5,6 
 Visa suma, EUR || 5 392 765 
 EGF parama, EUR (50 proc.) || 2 696 382 
1.                      
Paraiška Komisijai pateikta 2012 m. vasario
29 d., o papildoma informacija teikta iki 2012 m. gegužės 15 d.
2.                      
Paraiška atitinka Reglamento (EB)
Nr. 1927/2006 2 straipsnio a punkte nustatytas EGF paramos skyrimo
sąlygas ir buvo pateikta per šio reglamento 5 straipsnyje
nustatytą 10 savaičių laikotarpį.
Darbuotojų atleidimo sąsaja su
esminiais pasaulio prekybos sistemos struktūriniais pokyčiais
dėl globalizacijos 
3.                      
Siekdama įrodyti darbuotojų atleidimo
sąsają su esminiais pasaulio prekybos sistemos struktūriniais
pokyčiais dėl globalizacijos, Airija teigia, kad Talk Talk
–klientų aptarnavimo centras Voterforde – įkurtas siekiant teikti
paslaugas įmonėms Talk Talk UK ir AOL UK. Įmonė
teikė plačiajuosčio interneto ryšio, telefono ir pastaruoju metu
TV paslaugas Talk Talk UK klientams telefonu (įeinančių
ir išeinančių skambučių centras), el. paštu ir paštu. Grupei
įsigijus AOL interneto paslaugų teikėją Jungtinėje
Karalystėje taip pat pradėtos teikti plačiajuosčio ryšio
paslaugos AOL Broadband vardu.
Talk Talk teikė
telekomunikacijų paslaugas Airijoje gyvenantiems klientams (Talk Talk
ir AOL vardu) ir verslo klientams (Opal vardu). Įmonė taip pat
užtikrino visapusišką Talk Talk klientų Jungtinėje
Karalystėje paslaugų sutarties valdymą. 
4.                      
Bendras paslaugas užsienio klientams (AOL ir Talk
Talk UK) teikianti pakrantės zonoje (Voterforde) įsikūrusi Talk
Talk paskutiniuoju dešimtmečiu sekė tarptautinę
tendenciją ir pasinaudojo užsakomosiomis verslo paslaugomis (UVP). UVP
paprastai susijusios su konkrečias operacijas ar procesus užsakančia
įmone ir užsakymo paslaugas teikiančia trečiąja šalimi.
Bendrų paslaugų plėtrą ir jų teikimo vietą šiuo
metu lemia šios tendencijos: 
·              
Išlaidų mažinimas.
Užsakomosios verslo paslaugos vis labiau plėtojamos, nes įmonės
privalo sumažinti savo sąnaudas ir pagerinti paslaugų teikimo
procesą. Perėjusios prie UVP modelio įmonės gali greitai
padidinti ir sumažinti veiklos apimtį ir tai atlikti veiksmingiau,
atsižvelgiant į verslo padėtį. Pigesnės šalys, kaip antai
Indija, turinčios technologijų srityje kompetentingos ir angliškai
kalbančios darbo jėgos, toliau užkariauja naujas rinkas UVP
sektoriuje. 
·              
Technologijų vystymas padarė poveikį pramonės raidai ir daro didelę
įtaką kontaktinių centrų veiklai, susijusiai, pvz., su
internetine telefonija (VOIP), el. paštu, internetu teikiamais klausimais,
automatinėmis ryšių priemonėmis, balso atpažinimu ir t. t. 
·              
Nuotolinės paslaugos. Patobulėjus pasaulinei technologijų infrastruktūrai
atsirado galimybė klientams ir vartotojams teikti nuotolines paslaugas.
·              
Sudėtingumas. Bendrovės
užsako atlikti vis įvairesnes ir vis sudėtingesnes verslo funkcijas.
Pirminis sąnaudomis ir sandorių apimtimi paremtas modelis labai
pakito.
5.                      
Talk Talk augo labai
greitai, tiek dėl įmonių įsigijimo, tiek natūraliai. 2005
m. įmonė neturėjo plačiajuosčio interneto ryšio
vartotojų, o 2011 m. jų buvo daugiau nei keturi milijonai. Šis
spartus augimas įvyko įmonei įsigijus JK interneto paslaugų
teikėjus, kaip antai One Tel, AOL ir Tiscali, ir
pradėjus teikti nemokamas plačiajuosčio ryšio paslaugas JK
rinkai. Talk Talk skambučių centrą sudarė 24 centrai
Airijoje, JK, Indijoje, Filipinuose ir Pietų Afrikoje. Šie centrai
kiekvieną savaitę priimdavo milijonus skambučių. Siekdama
įveikti iškilusius naujus sunkumus, Talk Talk racionalizavo IT
sistemas, pagerino ir supaprastino verslo procesus, taip pat pertvarkė
savo prekių ženklus, paslaugų klientams pasiūlą ir
struktūrą, nuo devynių įmonių pereidama prie vienos – Talk
Talk Group plc.
6.                      
Dėl šių veiksmų Talk Talk
centruose priimamų skambučių skaičius labai sumažėjo,
ypač per penkis ar šešis mėnesius prieš uždarant centrą
Voterforde. Minėtu laikotarpiu skambučių skaičius
sumažėjo 40 proc. 
7.                      
Talk Talk sumažino savo
skambučių centrų skaičių nuo 24 iki 13. Darbuotojų
atleidimai Voterforde buvo tiesioginis įmonės sprendimo sutelkti
veiklą JK ir trijų pasirinktų subrangovų įmonėse
rezultatas. 2011 m. įmonė užmezgė strateginę
partnerystę su trimis dideliais ne ES įsikūrusiais paslaugų
teikėjais, kuriems buvo perduota didžioji dalis veiklos. Šie
trečiosiose šalyse veikiantys paslaugų teikėjai yra Wipro
Indijoje, Transcom Filipinuose ir CCI Pietų Afrikoje. Todėl,
įmonės skaičiavimu, maždaug 80 proc. Talk Talk veiklos
dabar vykdoma už ES ribų. Talk Talk pasirinko daugiausia
užsakomųjų skambučių paslaugų modelį, o tam
tikrą specializuotą veiklą vykdo tik Jungtinėje
Karalystėje. Todėl teko uždaryti visą Voterforde
įsikūrusį operacijų centrą. 
Duomenys apie atleistų
darbuotojų skaičių ir 2 straipsnio a punkto kriterijų
laikymasis
8.                      
Šią paraišką Airija pateikė
laikydamasi Reglamento (EB) Nr. 1927/2006 2 straipsnio a punkte
nustatytų intervencijos kriterijų, pagal kuriuos reikalaujama, kad
per keturių mėnesių laikotarpį iš valstybės narės
įmonės atleistų darbuotojų skaičius būtų ne
mažesnis kaip 500, įskaitant darbuotojus, kuriuos atleido jos tiekimo ir
tolesnės gamybos grandies įmonės.
9.                      
Paraiškoje minimi 586 iš Talk Talk Broadband
Services (Ireland) Limited ir iš trijų jos tiekėjų
įmonių atleisti darbuotojai per keturių mėnesių
ataskaitinį laikotarpį nuo 2011 m. rugsėjo 7 d. iki
2012 m. sausio 7 d. ir dar šeši ne ataskaitiniu laikotarpiu,
tačiau pagal tą pačią kolektyvinio atleidimo tvarką
atleisti darbuotojai. Visų iš Talk Talk atleistų
darbuotojų skaičius (573) apskaičiuotas pagal Reglamento (EB)
Nr. 1927/2006 2 straipsnio antros pastraipos trečią
įtrauką. Komisija iš Airijos gavo patvirtinimą, kad visi šie
atleidimai iš tiesų buvo įvykdyti. Iš tiekėjų
įmonių atleistų darbuotojų skaičius (19)
apskaičiuotas pagal Reglamento (EB) Nr. 1927/2006 2 straipsnio antros
pastraipos pirmą įtrauką.
Paaiškinimas apie nenumatytą šio
darbuotojų atleidimo pobūdį
10.                  
Airijos valdžios institucijos teigia, kad
anksčiau darbuotojai atleisti dviem etapais (2010 m. balandžio
mėn. ir 2011 m. balandžio mėn.). Kiekvieną kartą buvo
atleista apie 50 darbuotojų. Šie atleidimai laikyti valdymo
restruktūrizavimu, leidžiančiu Voterforde vykdomoms operacijoms
tiesiogiai vadovauti iš būstinės JK. Be to, nors Voterfordo Talk
Talk centre priimamų skambučių skaičius sumažėjo
apie 40 proc., nebuvo jokių požymių, kad įmonė planuoja
visiškai uždaryti centrą; tai įvyko 2011 m. spalio mėn. ir
dėl to buvo prarastos visos darbo vietos. 
Darbuotojus atleidusios įmonės
ir darbuotojai, kuriems numatyta parama
11.                  
Paraiškoje nurodoma, kad atleisti 592 darbuotojai,
iš kurių 573 – iš Talk Talk Broadband Servives (Ireland) Limited, o
kiti 19 – iš trijų jos tiekėjų įmonių, t. y. AA
Security Services (keturi atleisti darbuotojai), Campbells Catering, vykdanti
prekybos veiklą kaip Aramark (septyni atleisti darbuotojai) ir Noonan
Services Group Ltd (aštuoni atleisti darbuotojai). 
12.                  
Remtinų darbuotojų pasiskirstymas:
 Kategorija || Skaičius || Procentinė dalis 
 Vyrai || 237 || 54,86 
 Moterys || 195 || 45,14 
 ES piliečiai || 426 || 98,61 
 Ne ES piliečiai || 6 || 1,39 
 15–24 m. asmenys || 48 || 11,11 
 25–54 m. asmenys || 371 || 85,88 
 55–64 m. asmenys || 12 || 2,78 
 Vyresni nei 64 m. asmenys || 1 || 0,23 
13.                  
Iš duomenų apie atleistus darbuotojus matyti,
kad maždaug 74 proc. jų yra 20–35 m. amžiaus, o vidutinis darbuotojų
amžius yra 26 metai.
Tarp atleistų ar remtinų darbuotojų
nėra darbuotojų, turinčių ilgalaikių sveikatos
problemų arba negalią.
14.                  
Darbuotojų pasiskirstymas pagal profesines
kategorijas:
 Kategorija || Skaičius || Procentinė dalis 
 Pardavėjai || 114 || 26,39 
 Klientų aptarnavimo paslaugas teikiantys darbuotojai || 173 || 40,05 
 Techninę pagalbą klientams teikiantys darbuotojai || 96 || 22,22 
 IT srities darbuotojai || 6 || 1,39 
 Maitinimo paslaugas teikiantys darbuotojai || 5 || 1,16 
 Valymo paslaugas teikiantys darbuotojai || 6 || 1,39 
 Apsaugos darbuotojai || 3 || 0,69 
 Kiti || 29 || 6,71 
15.                  
Prie kategorijos „kiti“ šiuo atveju priskirti už
administracinį valdymą – bendrąjį administravimą,
finansus ir patalpų administravimą – atsakingi Talk Talk
darbuotojai.
16.                  
Pagal Reglamento (EB) Nr. 1927/2006
7 straipsnį Airija patvirtino, kad įvairiais EGF paramos
įgyvendinimo etapais, ypač suteikiant teisę gauti EGF
paramą, taikė ir toliau taikys moterų ir vyrų lygybės
bei nediskriminavimo principus.
Susijusios teritorijos ir jos valdžios
institucijų ir suinteresuotųjų šalių aprašymas
17.                  
Įmonės Talk Talk būstinė
buvo Voterfordo priemiestyje, Airijos pietryčių NUTS III regione. 2011 m.
Voterfordo miestas buvo penktas pagal gyventojų skaičių Airijos
valstybės miestas (51 203 gyventojai).
18.                  
Didelė dalis darbuotojų dirba žemės
ūkyje – jie sudaro 9,6 proc. regiono darbo jėgos. Tai dvigubai
daugiau nei visos šalies vidurkis ir didesnė dalis nei kituose regionuose.
Pramonės ir gamybos sektoriuje dirbančiųjų dalis irgi
didesnė nei nacionalinis vidurkis. Nors apylinkėse
(pietryčių NUTS III regione) užimtumo lygis paslaugų sektoriuje
išaugo, dirbančiųjų šiame sektoriuje dalis (37,5 proc.) yra
mažesnė nei visos šalies vidurkis (40,5 proc.). 
19.                  
Kalbant apie darbo jėgos išsilavinimo
lygį, aukštąjį išsilavinimą turinčių
darbuotojų pietryčių regiono darbo rinkoje yra daug mažiau (34
proc.), palyginti su visos šalies vidurkiu (40 proc.) Tik vidurinį arba
žemesnį už vidurinį išsilavinimą įgijusių darbuotojų
dalis šiame pietryčių regione yra didelė (23 proc.), palyginti
su nacionaliniu vidurkiu (19 proc.).
Palyginti su kitais regionais, pietryčių
regiono pramonė neplėtojo didelių konkrečiose srityse
specializuotų traukos centrų, kurie galėtų padėti pritraukti
būsimas investicijas. Tarptautinių įmonių yra atitinkamai
mažiau nei kituose regionuose. Regione ir ypač Voterfordo mieste
pastaraisiais metais įvykdyti keli didelio masto darbuotojų
atleidimai, tarp kurių daugiau nei 650 darbuotojų atleista iš Waterford
Crystal gamyklos Kilbaryje ir su ja susijusiose įmonėse. Dėl
jų pateikta atskira EGF paraiška (EGF/2009/012 IE/Waterford Crystal). Šie
masiniai atleidimai turėjo didelį neigiamą poveikį
susijusiems darbuotojams, Voterfordo miestui ir jo apylinkėms bei visam
pietryčių regionui apskritai. 
20.                  
Be nacionalinių suinteresuotųjų
šalių (t. y. kompetentingų ministerijų ir
įstaigų) kitos vietos suinteresuotosios šalys yra: Talk Talk
atleistų darbuotojų komitetas, Voterfordo miesto taryba, Voterfordo
regiono partnerių valdyba, Voterfordo prekybos rūmai ir vietos
paslaugų teikėjai, kaip antai FÁS / SOLAS (valstybinė
švietimo ir mokymo tarnyba), Waterford Chamber Skillnet (mokymo
įstaiga), Contact Centre Management Association Skillnet (nacionalinis
skambučių centrų tinklas), Voterfordo miesto ir grafystės
įmonių valdybos ir Voterfordo technologijos institutas. 
21.                  
Švietimo ir įgūdžių ugdymo
ministerija (pagrindinė nacionalinė suinteresuotoji šalis ir
vadovaujančioji institucija) užmezgė ryšius su atleistų
darbuotojų atstovais politiniu (ministerijų) ir administraciniu
lygmenimis. Rengiant EGF paraišką konsultuotasi su atstovais, siekiant
nustatyti tinkamiausias priemones, leidžiančias pagerinti atleistų
darbuotojų įdarbinimo galimybes ir palaikyti ryšius su darbo
jėga. Buvo gauti raštiški suinteresuotųjų šalių
pasiūlymai, į kuriuos atsižvelgta rengiant EGF paraišką. 
Tikėtinas darbuotojų atleidimo
poveikis vietos, regiono ar šalies užimtumui
22.                  
Pietryčių regione nedarbo lygis nuolat
buvo aukštesnis nei vidutinis nedarbo lygis kitose šalies dalyse. Be to,
dėl finansų ir ekonomikos krizės padėtis jame
neproporcingai pablogėjo. Nuo 2007 m. iki 2011 m. nedarbo lygis regione
išaugo nuo 4,9 proc. iki 18,2 proc., o vidutinis nedarbo lygis šalyje buvo 14,3
proc. Palyginus su visais regionais, 2011 m. šis 18,2 proc. nedarbo lygis
buvo aukščiausias. 
23.                  
2011 m. rugsėjo mėn. – 2012 m.
sausio mėn., kai iš Talk Talk buvo atleisti darbuotojai, Voterfordo
miesto darbo biržoje užsiregistravusių bedarbių skaičius išaugo
nuo 11 529 iki 12 193 (+5,76 proc.), o visoje šalyje nedarbo lygis
vidutiniškai padidėjo tik 0,49 proc., t. y. nuo 437 411 iki 439 589
bedarbių.
24.                  
Po tvaraus augimo laikotarpio per paskutiniuosius
trejus metus užimtumo lygis regione labai nusmuko. Pirmąjį 2011 m.
ketvirtį dirbančiųjų regione buvo 35 000 mažiau nei 2008
m., kuomet buvo pasiektas didžiausias užimtumo lygis (223 000 darbuotojų).
Darbo jėgos aktyvumo lygis nukrito nuo 62,7 proc. 2007 m. iki
58,1 proc. 2011 m. (mažiau už šalies vidurkį).
25.                  
Be to, nuo ketvirtojo 2010 m. ketvirčio iki
trečiojo 2011 m. ketvirčio pagal NACE N skyriuje „Administracinė
ir aptarnavimo veikla“ (kuris apima 82 poskirsnyje nurodytą
skambučių centrų veiklą, prie kurios priskiriama Talk
Talk veikla) visoje šalyje įdarbintų asmenų padaugėjo
nuo 58 700 iki 65 900, tačiau pietryčių regione jų
sumažėjo nuo 6 400 iki 4 800. Tai rodo, kad yra nedaug galimybių
sektoriuje sukurti naujas darbo vietas atleistiems darbuotojams. 
26.                  
Taip pat manoma, kad dėl Talk Talk
darbuotojų atleidimo sumažėjusios įplaukos darys didelį
neigiamą poveikį netiesioginiam užimtumui, nes sumažės
atleistų darbuotojų grynosios pajamos, o Talk Talk pirks
mažiau airiškų prekių ir užsakys mažiau paslaugų tiek vietos,
tiek regiono lygmenimis. 
Suderintas finansuotinų prie
individualių poreikių pritaikytų paslaugų paketas ir
numatomos jo sąnaudos, įskaitant jo ir struktūrinių
fondų finansuojamų veiksmų tarpusavio papildomumą
27.                  
Pagrindinius veiksmus galima apibendrinti taip:
–     
Orientavimas ir karjeros planavimas. Pagal šią priemonę teikiamos paslaugos apima
individualų profilio nustatymą, poreikių analizę,
žinių vertinimą, CV sukūrimą, profesinį
orientavimą, pagalbą ieškant darbo ir kitą atleistiems
darbuotojams teikiamą susijusią paramą ir konsultacijas. Šiuo
etapu ir vėliau paslaugas atleistiems darbuotojams teiks įvairios
institucijos. 
Šie veiksmai pradėti įgyvendinti iš
karto po pranešimo apie Talk Talk centro uždarymą 2011 m.
rugsėjo mėn., vykdant pirmuosius FÁS / SOLAS projektus. Be to,
atleistiems darbuotojams išduodamas individualus karjeros raidos ir
įgūdžių gerinimo sertifikatas; šia priemone, pripažinus
ankstesnį išsilavinimą, asmeninį vystimąsi ir mokymosi
įgūdžius, įvertinamos atleistų darbuotojų
galimybės ir parenkamas aktualus ir tinkamas mokymo planas.
–     
Mokymo programos. Pasikonsultavus
su atleistais darbuotojais, šie išreiškė susidomėjimą
įvairiomis mokymo kryptimis, įskaitant duomenų apdorojimą,
verslą, apskaitą, pardavimą, administracinius
įgūdžius, grafikos meną, grožio priežiūrą, vaikų
priežiūrą ir t. t. Mokymus siūlys ir valstybinės
institucijos, ir privačiojo sektoriaus atstovai; dalyviai gaus EGF mokymo
stipendijas ir jiems bus sudarytos galimybės įvertinti ir pasirinkti
patvirtintas mokymo programas, ne tik FÁS ir kitų valstybinių
institucijų siūlomas paslaugas. Taip pat prireikus kai kuri mokymo
veikla apims specialią praktiką, įdarbinimą, darbo
patirties įgijimą, stažuotes ir į bendruomenę orientuotas
mokymo programas. 
–     
Papildomas ugdymas ir aukštasis mokslas. Dauguma mokymo kursų patvirtinti pagal nacionalinę
kvalifikacijų sistemą. Mokymo laikas ir vieta gali būti
pritaikyti prie dalyvių poreikių. Jei įmanoma, bus siūlomi
papildomi dinamiški prie individualių poreikių pritaikyti kursai ir
programos.
Pirmiausia bus siekiama įvertinti
norinčiųjų siekti aukštojo mokslo įgūdžius ir tinkamumą
tam tikram kursui, taip pat bus svarstoma, ar nebūtų geriau jiems
dalyvauti parengiamuosiuose kursuose arba pasinaudoti alternatyviomis
galimybėmis kitose paramos srityse. Kadangi EGF paramos įgyvendinimo
laikas ribotas, iš EGF nebus finansuojami kursai, kurie trunka ilgiau nei EGF
paramos įgyvendinimo laikotarpis. Parama aukštajam išsilavinimui
įgyti bus teikiama tik tiems kursams, kuriuos dalyviai galės baigti
EGF paramos įgyvendinimo laikotarpiu, arba tik kai kuriems moduliams;
į juos gali būti įtraukti specialūs prie individualių
poreikių pritaikyti kursai. Reikėtų paminėti vieną
inovacinę priemonę: Voterfordo technologijos institutas šiuo metu
rengia trumpesnį mokslų bakalauro kursą (7 lygis), skirtą
tik tikslinės grupės darbuotojams. Jį sudarys jau egzistuojantys
moduliai ir specialiai sukurti moduliai, kuriais siekiama pašalinti mokslo ir
susijusiose srityse nustatytus įgūdžių trūkumus. Šiuos
kursus bus galima pabaigti per EGF paramos įgyvendinimo laikotarpį.
–     
EGF mokymo stipendijos.
Ši priemonė taip pat suteiks galimybę atleistiems darbuotojams
dalyvauti privačiai rengiamuose aukštojo mokslo lygmens kursuose, jei
tokie kursai nesiūlomi valstybinėse mokslo įstaigose arba jei
jie netinkami dėl su konkrečiu atleistu darbuotoju susijusių
aplinkybių. Taikant šią priemonę pasiekti geri rezultatai
įgyvendinant ankstesnes EGF programas Airijoje.
–     
Skillnets siūlomi
mokymai. Skillnets yra valstybės
finansuojama ir įmonių valdoma paramos institucija, kurios tikslas –
skatinti ir lengvinti mokymą ir kvalifikacijos kėlimą. Ji remia
ir finansuoja įmonių tinklus, kad šie dalyvautų mokymo veikloje
pagal Mokymo tinklų programą. Šiems tinklams, dabar vadinamiems Skillnets
(Įgūdžių tinklai), vadovauja pačios įmonės;
jos kuria, administruoja ir siūlo specifines mokymo programas
įvairiems pramonės ir paslaugų sektoriams visoje šalyje. 
Skillnets siūlo
mokymus buvusiems Talk Talk darbuotojams dviejuose Skillnets
mokymo tinkluose – CCMA Ireland Skillnet ir Waterford Chamber
Skillnet. Siūlomuose kursuose darbuotojai įgyja žinių
klientų aptarnavimo, plačiajuosčio interneto ryšio paslaugų
ir pirminės skambučių centrams teikiamos techninės paramos
srityse. Kursai, skirti profesinę veiklos sritį norintiems pakeisti
darbuotojams, apima kūrybiško verslumo, nuosavo verslo steigimo ir
projektų valdymo mokymus. Kai kurie skambučių centrai
pasiūlė buvusiems Talk Talk darbuotojams atlikti
praktiką. Tai – Skillnets mokymo programos dalis. Tikimasi, kad
netolimoje ateityje kai kuriems iš jų bus pasiūlytos darbo vietos. 
–     
Parama įmonėms ir (arba) savarankiškai
dirbantiems asmenims. Paramą įmonėms ir
(arba) savarankiškai dirbantiems asmenims teiks atitinkamos miesto ir
grafystės įmonių valdybos pietryčių regione arba kitos
susijusios struktūros. Atleistiems darbuotojams, kurie svarsto apie
nuosavo verslo steigimą, siūlomos įvairios paramos
priemonės: įvadiniai moduliai, praktiniai seminarai, konsultacijos,
pagalba planuojant verslą ir parama savarankiško darbo bei nuosavo verslo
kūrimo išlaidoms padengti. 
–     
Mokymo, švietimo ir įmonės steigimo
išmokos. Atsižvelgiant į švietimo, mokymo ar
įmonės steigimo pagalbos programas rengiančias struktūras,
atleistiems darbuotojams vietoj socialinių išmokų skiriamos
įvairios išmokos.
–     
EGF parama mokymo kursų išlaidoms padengti. Siekiant padidinti prieigą prie bendrai iš EGF finansuojamų
paramos priemonių, bus teikiama ribota EGF parama siekiant padengti
kelionės, gyvenimo, kursams reikalingos įrangos bei medžiagos ir kt.
išlaidas. Gavę šią paramą atleisti darbuotojai galės
lengviau lankyti jiems tinkamus mokymo kursus. Tokia parama prireikus taip pat
paskatins daugiau reikalavimus atitinkančių darbuotojų dalyvauti
bendrai iš EGF finansuojamose priemonėse ir pasinaudoti jų
teikiamomis galimybėmis. 
28.                  
Pagal Reglamento (EB) Nr. 1927/2006 3
straipsnį prie paraiškoje nurodytų EGF paramai įgyvendinti
skirtų lėšų priskiriama parengiamoji, valdymo ir kontrolės
veikla, taip pat informavimas ir viešinimas. Jos sudaro šiek tiek didesnę
nei įprastai bendrų išlaidų dalį (5,6 proc.). Taip yra
todėl, kad, inter alia, Voterforde anksti įsteigtas EGF
paramos koordinavimo skyrius, siekiant, kad atleistiems darbuotojams
būtų teikiamos labai koordinuotos paslaugos. Be to, ministerija
siūlo įdarbinti išorės auditorius, kad būtų atliekami
tinkami galutiniai patikrinimai. Taip pat tikimasi, kad grafystės
įmonių valdyba prašys papildomų išteklių Voterforde
paraiškoms dėl paramos įmonėms ir savarankiškai dirbantiems
asmenims tvarkyti.
29.                  
Airijos valdžios institucijų nurodytos prie
individualių poreikių pritaikytos paslaugos – tai aktyvios darbo
rinkos priemonės, priskiriamos prie tinkamų finansuoti veiksmų,
apibrėžtų Reglamento (EB) Nr. 1927/2006 3 straipsnyje. Airijos
valdžios institucijų skaičiavimu, bendros šių paslaugų
sąnaudos sudaro 5 092 765 EUR, o EGF paramai
įgyvendinti skirtos lėšos – 300 000 EUR (5,6 proc.
visos sumos). Bendra iš EGF prašomos paramos suma yra
2 696 382 EUR (50 proc. visų išlaidų).
 Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) || Bendros išlaidos (bendras EGF ir nacionalinis finansavimas) (EUR) 
 Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) 
 Orientavimas ir karjeros planavimas || 110 || 487,27 || 53 600 
 Mokymo programos || 134 || 2 745,71 || 367 925 
 Papildomas ugdymas ir aukštasis mokslas || 205 || 7 395,02 || 1 515 980 
 EGF mokymo stipendijos || 119 || 2 600,84 || 309 500 
 Skillnets siūlomi mokymai || 260 || 1 076,92 || 280 000 
 Parama įmonėms ir (arba) savarankiškai dirbantiems asmenims || 370 || 2 600,00 || 962 000 
 Mokymo, švietimo ir įmonės steigimo išmokos || 145 || 3 612,14 || 523 760 
 EGF parama mokymo kursų išlaidoms padengti || 432 || 2 500,00 || 1 080 000 
 Prie individualių poreikių pritaikytos paslaugos – tarpinė suma ||   || 5 092 765 
 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) 
 Parengiamoji veikla ||   || 10 000 
 Valdymas ||   || 250 000 
 Informavimas ir viešinimas ||   || 20 000 
 Kontrolės veikla ||   || 20 000 
 EGF paramai įgyvendinti skirtos lėšos – tarpinė suma ||   || 300 000 
 Bendros numatytos išlaidos ||   || 5 392 765 
 EGF parama (50 proc. visų išlaidų) ||   || 2 696 382 
30.                  
Airija patvirtina, kad aprašytos priemonės
papildo iš struktūrinių fondų finansuojamus veiksmus ir kad buvo
imtasi priemonių siekiant išvengti dvigubo finansavimo. Airijos valdžios
institucijos, įgyvendindamos nacionalinį strateginių krypčių
planą pagal Reglamento 1083/2006 dėl ESF, EŽF ir EŽŪFKP 27
straipsnio 5 dalies b punktą, įsteigė ES lėšų
koordinavimo stebėsenos komitetą. Valstybės išlaidų ir
reformų ministerija pirmininkauja komitetui, kuriame aptariami visi
svarbūs klausimai, įskaitant lėšų skyrimą veiksmų
programoms, taip pat įgyvendinimo klausimai, kurių gali kilti, ir
visi naujų programų planai, siekiant užtikrinti, kad fondų
lėšos nebūtų dubliuojamos. Be to, įgyvendinant ESF ir ERPF
paramą, sudaryta grupė, kuriai pirmininkauja ir kurios veiklą
koordinuoja Valstybės išlaidų ir reformų ministerija. Grupė
sprendžia visus klausimus, susijusius su struktūrinių fondų
įgyvendinimu 2007–2013 m. laikotarpiu. Nuo 2010 m. į šį procesą
įtrauktas ir EGF.
Data (-os), kada
nukentėjusiems darbuotojams pradėta arba planuojama pradėti
teikti prie individualių poreikių pritaikytas paslaugas
31.                  
Prie individualių poreikių pritaikytas
paslaugas, skirtas nukentėjusiems darbuotojams ir įtrauktas į
suderintą priemonių paketą, kurį siūloma bendrai
finansuoti iš EGF, Airija pradėjo teikti 2011 m. rugsėjo
7 d. Todėl ši data laikoma laikotarpio, kuriuo iš EGF gali būti
skiriama parama, pradžia.
Konsultacijų su socialiniais
partneriais tvarka
32.                  
Kadangi jokia profesinė sąjunga
neatstovavo Talk Talk darbuotojams, EGF vadovaujančioji institucija
rengė tiesiogines diskusijas su atleistų darbuotojų atstovais ir
tarėsi su vietos suinteresuotųjų šalių grupe bei
paslaugų teikėjais, kuriems pirmininkavo Voterfordo miesto vadovas
(taip pat žr. 20 punktą).
33.                  
Airijos valdžios institucijos patvirtino, kad buvo
laikytasi nacionaliniuose ir ES teisės aktuose nustatytų su
kolektyviniu atleidimu susijusių reikalavimų.
Informacija apie veiksmus, kurie yra
privalomi pagal nacionalinius teisės aktus arba kolektyvines sutartis
34.                  
Atsižvelgdamos į Reglamento (EB)
Nr. 1927/2006 6 straipsnyje nustatytus kriterijus, Airijos valdžios
institucijos savo paraiškoje:
·      patvirtino, kad EGF finansinė parama nepakeičia
priemonių, kurias įmonės privalo taikyti pagal nacionalinius
teisės aktus arba kolektyvines sutartis;
·      įrodė, kad veiksmais parama teikiama atskiriems darbuotojams
ir nenaudojama įmonėms arba sektoriams restruktūrizuoti;
·      patvirtino, kad nurodytiems tinkamiems finansuoti veiksmams neteikiama
pagalba pagal kitas ES finansines priemones.
Valdymo ir kontrolės sistemos 
35.                  
Airija pranešė Komisijai, kad finansinę
paramą valdys paskirti Švietimo ir įgūdžių ugdymo
ministerijos – EGF vadovaujančiosios institucijos – darbuotojai. Vadovaujančioji
institucija nagrinėja EGF paraiškas, kurias viešojo sektoriaus
institucijų vardu teikia tarpinės institucijos, ir atlieka
mokėjimus.
36.                  
Tarpinės institucijos vadovaujančiajai
institucijai teikia EGF finansavimo prašymus. Jos dažniausiai yra atsakingos ir
už išmokas. Tarpinės institucijos taip pat privalo patikrinti, kad
tikslai, taikymo sritis ir finansavimo lygis atitinka nurodytuosius EGF paramos
paraiškoje. Be to, jos užtikrina, kad paramą gaunančios viešojo
sektoriaus institucijos nustatytų stebėsenos, tinkamo registravimo ir
vidaus kontrolės procedūras dėl visų su EGF susijusių
išlaidų ir mokėjimo prašymų. Šios procedūros turi būti
tinkamai pagrįstos dokumentais. 
37.                  
EGF tvirtinančioji institucija atsakinga už
išlaidų suvestinių, susijusių su bendrai iš EGF finansuojamomis
priemonėmis, tvirtinimą. Patvirtindama tas suvestines minėta
institucija užtikrina, kad įgyvendinami visi su išlaidų tikslumu,
teisėtumu, tinkamumu finansuoti ir teisingu naudojimu susiję
reikalavimai. 
38.                  
Nepriklausomos institucijos, atlikdamos antrojo
lygio patikrą, užtikrina, kad paramą gaunančių viešojo
sektoriaus institucijų pateikta galutinių išlaidų deklaracija,
susijusi su visais įvykdytais tarpiniais mokėjimais, būtų
tiksli ir pagrįsta aiškia audito seka. Jos taip pat turi pateikti
vadovaujančiajai institucijai oficialią tinkamų finansuoti
išlaidų bendros sumos deklaraciją. 
39.                  
Švietimo ir įgūdžių ugdymo
ministerijos generalinis sekretorius, veikdamas kaip už EGF atsakingas
apskaitos pareigūnas, delegavo konkrečią teisės aktais
nustatytą atsakomybę mokėjimų prašymų tvirtinimo
srityje kompetentingam pareigūnui, paskirtam kiekvienoje EGF paslaugų
ir išlaidų stebėsenos ir patikros sistemos pakopoje. Taip
užtikrinama, kad kiti aukštesnes pareigas valdymo grandinėje užimantys
pareigūnai neprieštarautų taisyklėms arba nedarytų
netinkamos įtakos tiems pareigūnams. Taigi, EGF paramos
įgyvendinimo laikotarpiu bus sustiprintas jų asmeninis autoritetas,
kontrolė ir geriau atskirtos pareigos. 
Finansavimas
40.                  
Remiantis Airijos paraiška, siūloma EGF parama
suderintam prie individualių poreikių pritaikytų paslaugų
paketui (įskaitant EGF įgyvendinimo išlaidas) yra
2 696 382 EUR, o tai sudaro 50 proc. visų
išlaidų. Komisijos siūlomas asignavimas iš Fondo pagrįstas
Airijos pateikta informacija.
41.                  
Atsižvelgdama į didžiausią galimą
EGF finansinės paramos sumą pagal Reglamento (EB) Nr. 1927/2006
10 straipsnio 1 dalį, taip pat į asignavimų
perskirstymo mastą, Komisija siūlo visai minėtai sumai,
skirtinai pagal finansinės programos 1a išlaidų kategoriją,
mobilizuoti EGF lėšas.
42.                  
Skyrus siūlomą finansinės paramos
sumą, EGF liks daugiau nei 25 proc. numatytos didžiausios
metinės sumos, kurią galima skirti asignavimams per paskutinius
keturis metų mėnesius, kaip reikalaujama pagal Reglamento (EB)
Nr. 1927/2006 12 straipsnio 6 dalį.
43.                  
Teikdama šį pasiūlymą mobilizuoti
EGF lėšas, Komisija pradeda supaprastintą trišalę
procedūrą pagal 2006 m. gegužės 17 d. Tarpinstitucinio
susitarimo 28 punktą, kad poreikį panaudoti EGF lėšas ir
reikalingą sumą suderintų su abiem biudžeto valdymo institucijomis.
Komisija ragina tą biudžeto valdymo instituciją, kuri pirmoji tinkamu
politiniu lygmeniu susitars dėl lėšų mobilizavimo pasiūlymo
projekto, pranešti kitai biudžeto valdymo institucijai ir Komisijai apie savo
ketinimus. Jeigu viena iš dviejų biudžeto valdymo institucijų
nepritars, bus rengiamas oficialus trišalis susitikimas.
44.                  
Komisija atskirai pateikia lėšų
perkėlimo prašymą, siekdama į 2012 m. biudžetą
įtraukti specialiuosius įsipareigojimų asignavimus, kaip
nurodyta 2006 m. gegužės 17 d. Tarpinstitucinio susitarimo
28 punkte.
Mokėjimų asignavimų
šaltinis 
45.                  
Asignavimai iš EGF biudžeto eilutės bus
naudojami pagal šią paraišką reikalingai 2 696 382 EUR
sumai padengti.
Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie
globalizacijos padarinių fondo lėšų mobilizavimo pagal 2006 m.
gegužės 17 d. Europos Parlamento, Tarybos ir Komisijos
tarpinstitucinio susitarimo dėl biudžetinės drausmės ir patikimo
finansų valdymo 28 punktą (Airijos paraiška
„EGF/2012/001 IE/Talk Talk“)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo,
atsižvelgdami į 2006 m. gegužės
17 d. Europos Parlamento, Tarybos ir Komisijos tarpinstitucinį
susitarimą dėl biudžetinės drausmės ir patikimo
finansų valdymo[4],
ypač į jo 28 punktą,
atsižvelgdami į 2006 m. gruodžio 20 d. Europos
Parlamento ir Tarybos reglamentą (EB) Nr. 1927/2006,
įsteigiantį Europos prisitaikymo prie globalizacijos
padarinių fondą[5],
ypač į jo 12 straipsnio 3 dalį,
atsižvelgdami į Europos Komisijos
pasiūlymą[6],
kadangi:
(1)              
Europos prisitaikymo prie globalizacijos
padarinių fondas (toliau – EGF) įsteigtas teikti papildomą
paramą darbuotojams, atleistiems iš darbo dėl su globalizacija
susijusių esminių pasaulio prekybos sistemos struktūrinių
pokyčių, ir padėti jiems vėl integruotis į darbo
rinką;
(2)              
2006 m. gegužės 17 d.
Tarpinstituciniame susitarime numatyta galimybė mobilizuoti EGF
lėšas, neviršijant viršutinės metinės 500 mln. EUR
ribos;
(3)              
2012 m. vasario 29 d. Airija pateikė
paraišką mobilizuoti EGF lėšas dėl darbuotojų atleidimo iš
įmonės Talk Talk Broadband Services (Ireland) Limited ir
trijų jos tiekėjų įmonių ir ją papildė iki
2012 m. gegužės 15 d. pateikdama papildomos informacijos. Ši
paraiška atitinka finansinei paramai taikomus reikalavimus, kaip nustatyta
Reglamento (EB) Nr. 1927/2006 10 straipsnyje. Todėl Komisija
siūlo mobilizuoti 2 696 382 EUR sumą;
(4)              
todėl EGF lėšos turėtų
būti mobilizuotos finansinei paramai pagal Airijos pateiktą
paraišką suteikti,
PRIĖMĖ ŠĮ
SPRENDIMĄ:
1 straipsnis
2012 finansinių metų Europos
Sąjungos bendrajame biudžete Europos prisitaikymo prie globalizacijos
padarinių fondo (EGF) lėšos mobilizuojamos siekiant skirti
2 696 382 EUR įsipareigojimų ir mokėjimų
asignavimų sumą.
2 straipsnis
Šis sprendimas skelbiamas Europos
Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL C 139,
2006 6 14, p. 1.
[2]               OL L 406,
2006 12 30, p. 1.
[3]               Laikantis
Reglamento (EB) Nr. 1927/2006 3 straipsnio trečios pastraipos
nuostatų.
[4]               OL C 139, 2006 6 14, p. 1.
[5]               OL L 406, 2006 12 30, p. 1.
[6]               OL C […], […], p. […].